Dolph Schayes

**Adolfas „Dolfas“ Šeisas** (,  – ) – JAV krepšininkas ir treneris.

1955 m. padėjo Sirakjuso „Nationals“ ekipai laimėti NBA čempionų titulą. Per 16 metų trukusią karjerą 15 kartų atvedė savo komandą į atkrintamąsias varžybas. „Nationals“ persikėlus į Filadelfiją, Šeisas tapo naujojo „76ers“ klubo žaidėju–treneriu. Po 1963–1964 m. sezono baigė žaidėjo karjerą ir dar du sezonus dirbo komandos treneriu, o 1966 m. buvo pripažintas NBA metų treneriu.

12 kartų dalyvavo NBA „Visų žvaigždžių“ rungtynėse ir 12 kartų buvo išrinktas į NBA simbolinę komandą. 1996 m. Šeisas išrinktas vienu iš 50 geriausių visų laikų NBA žaidėjų. 1973 m. įtrauktas į Neismito krepšinio šlovės muziejų.

## Ankstyvasis gyvenimas
Adolfas Šeisas gimė 1928 m. gegužės 19 d. Bronkse, Niujorke. Jo tėvai buvo žydų kilmės imigrantai iš Rumunijos. Atstovavo savo mokyklos krepšinio komandai ir atvedė ją į rajono čempiono titulą.
## Karjera universitete
1944–1948 m. Šeisas žaidė krepšinį Niujorko universitete (NYU). 1945 m., būdamas 16-metis pirmakursis, jis padėjo Niujorko universitetui pasiekti NCAA finalą. Įgijo aeronautikos inžinieriaus laipsnį, paskutiniaisiais metais buvo „All-American“ komandos narys ir laimėjo Hagerčio apdovanojimą. Šeiso treneris Hovardas Kanas (*Howard Cann*) apie jį sakė: „Jis kiekvieną laisvą minutę treniruodavosi sporto salėje. Turėjome jį varyti lauk.“

## Profesionali karjera

### Sirakjuso „Nationals“ / Filadelfijos „76ers“ (1948–1964 m.)
1948 m. BAA naujokų biržoje D. Šeisą ketvirtuoju šaukimu pasirinko Niujorko „Knicks“, o NBL naujokų biržoje – „Tri-Cities Blackhawks“. „Blackhawks“ iškeitė jo teises į Sirakjuso „Nationals“, kurie pasiūlė jam 7500 JAV dolerių vertės sutartį (šiandien ji verta 98 200 JAV dolerių), t. y. 50 proc. didesnę nei „Knicks“, ir tai turėjo įtakos jo sprendimui prisijungti prie Sirakjuso ekipos. Šeisas vieną sezoną žaidė NBL ir buvo pripažintas geriausiu lygos naujoku. Kitą sezoną (1949–1950 m.), susijungus BAA ir NBL, „Nationals“ persikėlė į naujai įkurtą Nacionalinę krepšinio asociaciją (NBA).

Nors savo laikmečiui buvo aukštas (203 cm), Šeisas ypač garsėjo savo mirtinu, taikliu tolimu metimu, kurį komandos draugai vadino „Sputniku“. Gynėjai, kurie bandė neleisti jam mesti iš toli, susidūrė su jo galingu veržimusi į krepšį.

Karjeros pradžioje susilaužė dešinę ranką ir beveik visą sezoną žaidė su gipsu. Ši trauma tapo esminiu jo raidos momentu: jis išmoko mesti nedominuojančia ranka, todėl jį buvo ypač sunku ginti. Jis buvo vienas iš geriausių ir paskutiniųjų krepšininkų, kurie metė abiem rankomis nešokdami nuo parketo.

1950–1951 m. pirmavo NBA lygoje pagal atkovotus kamuolius – iš viso atkovojo 1 080. 1954–1955 m. Dolfas Šeisas atvedė savo komandą į NBA čempionų titulą. 1959 m. per rungtynes su Bostono „Celtics“ pelnė 50 taškų, o tai yra karjeros rekordas. Nuo 1952 m. vasario 17 d. iki 1961 m. gruodžio 26 d. jis nepraleido nė vienų rungtynių – iš eilės sužaidė 706 rungtynes.

Tapo pirmuoju NBA krepšininku, per savo karjerą pelniusiu daugiau nei 15 000 taškų ir atkovojusiu daugiau nei 10 000 kamuolių.

## Trenerio karjera
1963 m. „Nationals“ persikėlus į Filadelfiją kaip Filadelfijos „76ers“, Šeisas tapo žaidėju–treneriu. Tačiau žaidėjo karjera beveik baigėsi – jis sužaidė tik 24 rungtynes ir tai buvo vienintelis kartas jo karjeroje, kai sužaidė mažiau nei 50 rungtynių. Atkrintamosiose varžybose apskritai nežaidė.

Po sezono Šeisas baigė karjerą kaip žaidėjas, bet dar tris sezonus dirbo treneriu. 1966 m. buvo pripažintas NBA metų treneriu. Tą sezoną jis atvedė „76ers“ į Rytų diviziono reguliariojo sezono nugalėtojų titulą ir nutraukė devynerius metus trukusį Bostono „Celtics“ viešpatavimą. Nepaisant to, „Celtics“ nugalėjo „76ers“ penkerių rungtynių Rytų finale, o Dolfas Šeisas buvo atleistas.

1966–1970 m. buvo NBA teisėjų vadovas. 1970 m. paskirtas pirmuoju Bafalo „Braves“ vyriausiuoju treneriu, tačiau po antrojo sezono buvo atleistas.

## Asmeninis gyvenimas
1948 m. apsigyveno Sirakjuse, Niujorko valstijoje, ir, baigęs krepšininko karjerą, tapo nekilnojamojo turto vystytoju.

Jo sūnus Danny Schayes 1981 m. NBA naujokų biržoje buvo pasirinktas 13-uoju šaukimu. Jis lygoje žaidė 18 sezonų.

2015 m. gruodžio 10 d. Adolfas Šeisas mirė nuo vėžio, sulaukęs 87 metų. Palaidotas Vudlono (*Woodlawn*) kapinėse Sirakjuse.

## Statistika

### NBA
#### Reguliarusis sezonas

#### Atkrintamosios varžybos

## Apdovanojimai ir pasiekimai
### NBA

#### Kaip žaidėjas
* NBA čempionas (1955 m.)
* 12× NBA „Visų žvaigždžių“ rungtynių žaidėjas (1951–1962 m.)
* 6× pirmosios NBA simbolinės komandos žaidėjas (1952–1955, 1957, 1958 m.)
* 6× antrosios NBA simbolinės komandos žaidėjas (1950, 1951, 1956, 1959–1961 m.)
* NBA atkovotų kamuolių lyderis (1951 m.)
* NBA jubiliejinės komandos žaidėjas (25-asis, 50-asis, 75-asis)
* Filadelfijos „76ers“ įamžinti Nr. 4 marškinėliai (2016 m.)
#### Kaip treneris
* NBA metų treneris (1966 m.)
## Išnašos

## Nuorodos
* Dolph Schayes profilis „Basketball Reference“ 
* Dolph Schayes NCAA profilis „Sports Reference“ 
* Dolph Schayes profilis „NBA.com“ 
* Dolph Schayes profilis „Proballers“